Wees op die uitkyk vir piramide- en Ponzi-skemas gedurende hierdie tyd - Jou Geld | Solidariteit WêreldJou Geld | Solidariteit Wêreld
Tuis › Artikels › Wees op die uitkyk vir piramide- en Ponzi-skemas gedurende hierdie tyd
In die moeilike ekonomiese tye waarin ons tans verkeer as gevolg van die Covid-19 inperking, was daar onlangs 'n ontploffing van vinnig-rykword-skemas, oral op die internet en sosiale media.
Baie desperate mense “belê” hul swaarverdiende geld of spaargeld in hierdie skemas met die hoop om groot opbrengste te maak, soos belowe deur die bedrieërs wat in beheer is van hierdie skemas, net om uiteindelik al hul geld te verloor.
'n Piramideskema is 'n bedrieglike skema waar bestaande “beleggers” betaal word met fondse wat van nuwe beleggers ingesamel word. ”Beleggers” moet eers ander lede werf voordat hulle opbrengste op hul oorspronklike belegging verdien.
Ponzi-skemas word bestuur deur bedrieërs wat mense nooi om in hul skema of besigheid te belê en dan onrealisties groot opbrengste in 'n kort tydjie op die belegging beloof. Hierdie skemas is afhanklik van 'n bestendige stroom nuwe beleggers om beloftes aan vorige beleggers af te betaal.
Albei bogenoemde skemas se mislukking is onvermydelik aangesien dit later onmoontlik is om genoeg nuwe beleggers te vind om die skema aan die gang te hou.
Ingevolge die Suid-Afrikaanse wetgewing is 'n piramideskema 'n onwettige praktyk ingevolge waarvan die nuutste lede die beleggings van bestaande lede van die skema befonds.
Die algemene verbod op piramide- en verwante skemas word gevind in artikel 43 (2) van die Wet op Verbruikersbeskerming (Wet 68 van 2008).
Daar word 'n beroep op verbruikers gedoen om skepties te wees oor enige belegging wat te goed lyk om waar te wees en sodoende te voorkom dat hulle mislei word deur sogenaamde “beleggings” wat vinnige, hoë en gewaarborgde opbrengste beloof.
Hierdie skemas werk gewoonlik op vertroue en 'n uitnodiging om te belê, kom dikwels van iemand na aan jou, soos 'n familielid, gemeenskapsleier of godsdienstige persoon. Raadpleeg altyd 'n gekwalifiseerde finansiële adviseur voordat jy geld belê en onthou die goue reël: as dit te goed klink om waar te wees, is dit waarskynlik so!